Australialaiset Peter Ceglinski ja Andrew Turton esittelevät kehittelemäänsä kelluvaa meriroskista, joka kerää muun muassa muovijätettä merestä. Helsinkiin tuleva meriroskis on tämänhetkisten tietojen mukaan isompi ja vähän erinäköinen.

Australialaiset Peter Ceglinski ja Andrew Turton esittelevät kehittelemäänsä kelluvaa meriroskista, joka kerää muun muassa muovijätettä merestä. Helsinkiin tuleva meriroskis on tämänhetkisten tietojen mukaan isompi ja vähän erinäköinen. Wärtsilä / Seabin

Helsingin satama-alueille lasketaan huhtikuussa kaksi uivaa, muovia imevää meriroskista. Roskat jäävät talteen keräyspussiin, ja vesi pumpataan takaisin mereen. Kelluva roskis toimii 12 voltin uppovesipumpulla, jossa voidaan tulevaisuudessa käyttää ehkä aurinko-, tuuli- tai aaltovoimaa.

Meriroskista kehittää espanjalainen startup-yritys Seabin (siirryt toiseen palveluun), jonka taustalla on kahden australialaisen surffarin ja purjehtijan Peter Ceglinskin ja Andrew Turtonin idea. Miehet törmäsivät kaikkialla merissä lilluvaan ryönään ja alkoivat kehitellä ideaa imurimaisesta, uivasta meriroskiksesta.

Kovin tarkkoja tietoja meriroskiksesta ei vielä ole, koska se on vasta tuotekehityksessä. Esimerkiksi kalapelotteita testataan parhaillaan. Meriroskiksesta on nyt valmiina yllä olevassa kuvassa esiteltävä prototyyppi, mutta Helsingin vesille on tulossa tämän hetken tietojen mukaan erimallinen ja isompi roskis.

Kelluvat meriroskikset ovat koekäytössä Helsingin vesillä kolme kuukautta. Helsingin lisäksi roskiskokeilussa on mukana kolme eurooppalaista satamaa: La Grande Motte Etelä-Ranskassa, Porto Montenegro Montenegrossa ja Port Adriano Baleaareilla Espanjassa.

Kolmen kuukauden kokemusten jälkeen tiedetään, milloin ja miten meriroskisten kaupallinen myynti voisi käynnistyä.

Meriroskikset sponsoroi Wärtsilä

Helsingille meriroskikset lahjoittaa teknologiakonserni Wärtsilä (siirryt toiseen palveluun), joka on sopinut ensimmäisenä yrityksenä kolmen vuoden yhteistyöstä Seabin-startupin kanssa.

Meriroskisten päivittäisestä tyhjentämisestä huolehtivat Helsingin kaupunki ja Helsingin Satama.

Valtamerien roskaantuminen ja etenkin meressä mikroskooppisen pieniksi hipuiksi jauhattuvat muoviroskat ovat valtava ongelma. Viimeksi tämän kuun alussa Norjassa kauhisteltiin rantaan pyrkivää valasta, jonka vatsa oli täynnä muovia.

Myös Helsingissä havahduttiin meren muovijätteisiin viime kesänä, kun Länsimetron räjäytystyömaalta päätyi muovijätettä mereen Helsingin rannoille.

Uutiseen on tarkennettu kello 18.25, että meriroskikset sijoitetaan johonkin Helsingin satama-alueille.